b'\n_START_ARTICLE_\n2014. aasta Ukraina revolutsioon\n_START_SECTION_\nNimetus\n_START_PARAGRAPH_\nUkrainas on tavaks nimetada 2014. aasta revolutsiooni V\xc3\xa4\xc3\xa4rikuse revolutsiooniks (\xd0\xa0\xd0\xb5\xd0\xb2\xd0\xbe\xd0\xbb\xd1\x8e\xd1\x86\xd1\x96\xd1\x8f \xd0\xb3\xd1\x96\xd0\xb4\xd0\xbd\xd0\xbe\xd1\x81\xd1\x82\xd1\x96).\n_START_SECTION_\nP\xc3\xb5hjused\n_START_PARAGRAPH_\nSpontaansed protestid algasid 2013. aasta novembris Kiievis p\xc3\xa4rast seda, kui valitsus peatas ettevalmistused assotsiatsioonilepingu ja vabakaubanduslepingu allakirjutamiseks Euroopa Liiduga. Protestijad n\xc3\xb5udsid valitsuse tagasiastumist, umbusaldush\xc3\xa4\xc3\xa4letust president Viktor Janukov\xc3\xb5t\xc5\xa1ile ja ennet\xc3\xa4htaegseid valimisi. Protestijad n\xc3\xa4gid Euroopa Liiduga l\xc3\xb5imumises lahendust k\xc3\xb5rgele tasemele t\xc3\xb5usnud korruptsioonile ja riigi n\xc3\xb5rkadele institutsioonidele.\n_START_SECTION_\nEuromaidan\n_START_PARAGRAPH_\n2013. aasta novembris alanud Euromaidani meeleavaldajad ei l\xc3\xa4inud 2014. aastal laiali ning moodustasid Iseseisvuse v\xc3\xa4ljakule alalise laagri. 2014. aasta jaanuaris toimusid meeleavaldajate v\xc3\xa4givaldsed kokkup\xc3\xb5rked Ukraina miilitsa ja sisev\xc3\xa4gedega.\n_START_SECTION_\n2014. aasta veebruar\n_START_PARAGRAPH_\n18. veebruaril 2014 andis Ukraina miilits meeleavaldajatele korralduse laiali minna. Protestijad korraldust ei t\xc3\xa4itnud ning laagri laialiajamise k\xc3\xa4igus algasid protestijate ja miilitsa vahel v\xc3\xa4givaldsed kokkup\xc3\xb5rked. Riigi president Viktor Janukov\xc3\xb5t\xc5\xa1 evakueeriti \xc3\xb6\xc3\xb6l vastu 23. veebruari Venemaa F\xc3\xb6deratsiooni Relvaj\xc3\xb5udude helikopteritega Krimmi, kust suundus hiljem Venemaale. \xc3\x9clemraada valis presidendi kohuset\xc3\xa4itjaks Oleksandr Turt\xc5\xa1\xc3\xb5novi ning moodustas \xc3\xbcleminekuvalitsuse.\n_START_SECTION_\nInimkaotused\n_START_PARAGRAPH_\nTervishoiuministeeriumi teatel sai 106 inimest surma ja 1811 vigastada. Vabatahtlike meedikute hinnangul sai surma v\xc3\xb5i j\xc3\xa4i kadunuks umbes 780 inimest.\n_START_SECTION_\nTeiste riikide reaktsioonid\n_START_PARAGRAPH_\nVenemaa ei tunnustanud suver\xc3\xa4\xc3\xa4nse naaberriigi valitsemiskorralduses aset leidnud muudatusi, nimetas toimunut coup d\xe2\x80\x99etat\xe2\x80\x99ks, taganes \xc3\xbchepoolselt endale v\xc3\xb5etud kahe- ja mitmepoolsetest kohustustest (sealhulgas 1994. aasta Budapesti memorandumiga v\xc3\xb5etud kohustustest), annekteeris 2014. aasta m\xc3\xa4rtsis Krimmi ning suunas seej\xc3\xa4rel t\xc3\xa4helepanu Ukraina l\xc3\xb5una- ja kaguosale.\n_START_SECTION_\nTagaj\xc3\xa4rjed\n_START_PARAGRAPH_\nV\xc3\xa4\xc3\xa4rikuse revolutsioonile j\xc3\xa4rgnesid Euroopaga l\xc3\xb5imumist pooldava Petro Poro\xc5\xa1enko v\xc3\xb5it presidendivalimistel, dekommuniseerimine, lustratsioon ja suurem v\xc3\xb5itlus korruptsiooniga.'